Kirk Douglas fyller 100 år i dag
Når Kirk Douglas i dag passerer den magiske grensen, blir han hyllet av filmstjernesønnen Michael Douglas (72) og hans Hollywood -kone Catherine Zeta-Jones (47), som inviterer til stor jubileumsfeiring i Los Angeles med 200 gjester. – Mer enn det vet jeg ikke. Min eneste jobb er å holde meg frisk og uthvilt, så jeg kan møte opp og skru på sjarmen, sier den verdensberømte 100-åringen i et ferskt intervju med bladet Closer Weekly . Én oppgave har han likevel – nemlig å holde tale. Det byr på utfordringer for den prisbelønte filmstjernen og produsenten, som sliter med taleevnen etter et slag han hadde i 1996. – Talen skal jo liksom være improvisert, men jeg må øve på den på forhånd sammen med logoped, så folk skjønner hva jeg sier, forklarer han til bladet. Kjent familie : Dynastiet Douglas Å runde 100 år få forunt, og Douglas er svært takknemlig for å tilhøre fåtallet. Jubilanten er for øvrig ikke tvil om årsaken til at han har klart å oppnå en så anselig alder. Hemmeligheten ligger i å hjelpe andre – og ikke minst i å ha en omsorgsfull livspartner, mener han. – Jeg var så heldig å finne min sjelevenn for 63 år siden, og jeg tror at vårt vidunderlige ekteskap og herlige, nattlige samtaler har hjulpet meg med å overleve alt, sier han om kona Anne, som er 97 år. Douglas giftet seg med Anne Buydens i 1954 etter å ha skilt seg fra kone nummer én, Diana Hill, tre år tidligere. Diana Douglas døde i fjor – 92 år gammel. Når han nå feirer 100 år, ønsker han ikke gaver. De siste 20 årene har han og kona brukt alle slike anledninger til i stedet å gi til andre. Sånn blir det denne gangen også. – Anne og jeg gir alltid gaver til institusjoner vi støtter gjennom vårt eget fond. Å gi er en egoistisk handling, tør jeg påstå, fordi det får deg til å føle deg så veldig bra. På 99-årsdagen til Douglas donerte paret over 130 millioner kroner til en Alzheimer-klinikk i Los Angeles, som behandler mennesker som pleide å jobbe i film- og TV-industrien. Lest denne ? Michael Douglas' sønn løslatt fra fengsel Douglas ble født i New York 9. desember 1916, av russisk-jødiske foreldre, og het opprinnelig Issur Danielovitch. Han var eneste sønn og hadde seks søstre. Etter å ha tjenestegjort i marinen under andre verdenskrig, skiftet han navn til Kirk Douglas og fikk like etter sin første rolle i «The Strange Love of Martha Ivers» i 1946. Han har siden spilt i nærmere 100 filmer, TV-filmer og serier, blant annet « Champion » (1949), «En verdensomseiling under havet» (1954), «The Vikings» (1958), «Spartacus» (1960) og «Høk over høk» (1975). Hollywood-stjernen bodde i Norge under innspillingen av «Helter i Telemark» (1965). Douglas har vært nominert til Oscar tre ganger (for «Champion», «The Bad and the Beautiful» og «Lust for Life»), og han ble hedret med Æres-Oscar i 1996 for 50 års innsats i bransjen. Han fikk fire sønner, to fra hvert ekteskap, men yngstesønnen Eric døde av en overdose i 2004. De siste årene har Douglas dyrket en økende spirituell interesse. Ikke minst fikk han fornyet interesse for jødedommen han vokste opp med, etter at han var nær ved å miste livet i en helikopterkrasj i 1991. – Jeg tror at alle mennesker har en hensikt, og selv ble jeg spart i ulykken og overlevde deretter slaget for å kunne gjøre mer godt i verden før jeg forlater den, sier 100-åringen i bladintervjuet. 1999 : Kirk Douglas fikk gullstøvel Da Douglas ble intervjuet av filmkritiker Robert Ebert i Esquire så langt tilbake som i 1969, uttalte han: – Det eneste sikre du har i denne bransjen, er talentet ditt. Jeg begynte ikke som en kjekkas: Jeg har lagd gode filmer, dårlige filmer og har vært uavhengig. Jeg har aldri vært kontraktsbundet, med unntak av ett år hos Warner. Jeg har skapt min egen karriere. I selvbiografien «The Ragman’s Son» fra 1988 fortalte stjernen at han hadde over førti ulike jobber før han ble skuespiller – noe han begynte å drømme om allerede da han spilte i oppsetninger på skolen. Douglas er for øvrig kjent som aktivist og bidro til å få fjernet McCarthys «antiamerikanske» svarteliste i Hollywood, som blant annet hindret «Spartacus»-manusforfatter Dalton Trumbo fra å få æren for flere suksessmanus. The Wrap : Her er Kirk Douglas' ti beste filmer Til tross for problemene med taleevnen fortsatte Douglas å spille i filmer frem til 2008. I 2014 ga han ut sin seneste diktsamling «Life Could Be Verse».
Hollywood-ikonet Kirk Douglas røper «hemmeligheten» bak sin høye alder.